CELEX: 32021D0626
Language: lt
Date: 2021-04-14 00:00:00
Title: Komisijos įgyvendinimo sprendimas (ES) 2021/626 2021 m. balandžio 14 d. kuriuo sukuriamas „InvestEU“ portalas ir nustatomos jo techninės specifikacijos

2021 4 16   
               
               
                  LT
               
               
                  Europos Sąjungos oficialusis leidinys
               
               
                  L 131/183
               
            
         KOMISIJOS ĮGYVENDINIMO SPRENDIMAS (ES) 2021/626
         2021 m. balandžio 14 d.
         kuriuo sukuriamas „InvestEU“ portalas ir nustatomos jo techninės specifikacijos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. kovo 24 d. Europos Parlamento ir Tarybos reglamentą (ES) 2021/523, kuriuo nustatoma programa „InvestEU“ ir iš dalies keičiamas Reglamentas (ES) 2015/1017 (1), ypač į jo 26 straipsnį,
         kadangi:
         
                     (1)
                  
                  
                     „InvestEU“ portalas turėtų padėti skatinti ir spartinti investicinių projektų Sąjungoje rengimą ir įgyvendinimą;
                  
               
                     (2)
                  
                  
                     pagal Reglamento (ES) 2021/523 26 straipsnio 2 dalį „InvestEU“ portale pateikiami tik Sąjungos teisę ir politiką atitinkantys projektai. Siekiant užtikrinti, kad būtų laikomasi šio reikalavimo, turėtų būti nustatyti priėmimo kriterijai;
                  
               
                     (3)
                  
                  
                     siekiant užtikrinti skaidrų „InvestEU“ portalo valdymą turėtų būti nustatytos jo techninės specifikacijos,
                  
               PRIĖMĖ ŠĮ SPRENDIMĄ:
         
            1 straipsnis
            Sukuriamas „InvestEU“ portalas. Jis atitinka priede nustatytas technines specifikacijas.
         
         
            2 straipsnis
            Projektai į „InvestEU“ portalą įtraukiami pagal šiuos priėmimo kriterijus:
            
                        a)
                     
                     
                        projekto (arba programos, kurią sudaro mažesni projektai) minimali reikiamų investicijų suma, turi būti 500 000 EUR;
                     
                  
                        b)
                     
                     
                        projektas turi būti vykdomas Reglamento (ES) 2021/523 II priede nustatytose srityse, kuriose gali būti vykdomos finansavimo ir investavimo operacijos;
                     
                  
                        c)
                     
                     
                        vykdytojui negali būti draudžiama dalyvauti iš Sąjungos biudžeto finansuojamose sutartyse ir jis negali būti nubaustas už sunkų profesinį nusižengimą, nusikalstamą veiką arba didelius jo prievolių pagal Europos Parlamento ir Tarybos reglamentą (ES, Euratomas) 2018/1046 (2) vykdymo trūkumus;
                     
                  
                        d)
                     
                     
                        projektas negali būti susijęs su nefinansuojama veikla, nustatyta Reglamento (ES) 2021/523 V priedo B punkte;
                     
                  
                        e)
                     
                     
                        projektas turi būti vykdomas Sąjungoje arba su valstybe nare susijusioje užjūrio šalyje ar teritorijoje, nurodytoje SESV II priede;
                     
                  
                        f)
                     
                     
                        projektas negali kelti rizikos Komisijos reputacijai;
                     
                  
                        g)
                     
                     
                        projektas turi būti pradėtas įgyvendinti arba tikimasi, kad bus pradėtas įgyvendinti, per trejus metus nuo projekto paraiškos pateikimo „InvestEU“ portalui dienos;
                     
                  
                        h)
                     
                     
                        projekto paraiškoje projektas turi būti aiškiai nurodytas kaip investicinis projektas, paraiškoje pateikta informacija turi būti tiksli ir turi būti nurodyta finansavimo, reikalingo projektui vykdyti, suma ir
                     
                  
                        i)
                     
                     
                        projektas turi atitikti Sąjungos teisę ir politiką.
                     
                  
         
            3 straipsnis
            Paraiškos tvarkymo mokestis už projekto įtraukimą į „InvestEU“ portalą nerenkamas.
         
         
            4 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. balandžio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 107, 2021 3 26, p. 30.
         
            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
      
      
         
            PRIEDAS
            
               „INVESTEU“ PORTALO TECHNINĖS SPECIFIKACIJOS
            
            1.   Bendras apibūdinimas
            „InvestEU“ portalas yra lengvai prieinama ir patogi naudoti projektų duomenų bazė, kurioje pateikiama svarbi informacija apie kiekvieną projektą ir suteikiama galimybė projektų vykdytojams pristatyti projektus, kuriems jie siekia gauti finansavimą, investuotojams, taip pat paramos teikėjams ir filantropams. Išsami informacija apie projektą teikiama tik registruotiems naudotojams.
            Projekto paskelbimas „InvestEU“ portale nereiškia, kad jį patvirtina Komisija. Projektų įtraukimas į „InvestEU“ portalą nedaro poveikio sprendimams dėl galutinių projektų, atrenkamų paramai pagal Reglamentą (ES) 2021/523 ar bet kokią kitą Sąjungos priemonę teikti, arba sprendimams dėl viešojo finansavimo.
            Pagrindiniai „InvestEU“ portalo komponentai:
            
                        1.
                     
                     
                        viešasis portalas – programos „InvestEU“ svetainės dalis, kurioje pateikiama viešai prieinama informacija, be kita ko:
                        
                                    —
                                 
                                 
                                    projekto žemėlapis (interaktyvus registruotiems naudotojams), ir
                                 
                              
                                    —
                                 
                                 
                                    projektų katalogas, suskirstytas pagal šalis, sektorius ir kitus svarbius kriterijus (pateikiamas kortelės rodinyje);
                                 
                              
                  
                        2.
                     
                     
                        registruotiems naudotojams skirta interneto platforma („veiklos padalinys“) – „InvestEU“ valdymo informacinės sistemos dalis, leidžianti registruoti naudotojus (įskaitant projektų vykdytojus ir investuotojus) ir teikti išsamią informaciją, pavyzdžiui:
                        
                                    —
                                 
                                 
                                    duomenų bazė, apimanti išsamiai pristatomus projektus (struktūrinė informacijos apie atskirus projektus santrauka), kuria gali naudotis tik registruoti naudotojai, ir
                                 
                              
                                    —
                                 
                                 
                                    konkrečios sritys projektų vykdytojams ir investuotojams, kuriose jie galėtų internetu pateikti „InvestEU“ portale skelbtinus projektus ir peržiūrėti paskelbtus projektus;
                                 
                              
                  
                        3.
                     
                     
                        vidaus platforma („administracinis padalinys“) – „InvestEU“ valdymo informacinės sistemos, kurią Komisijos tarnybos naudoja atrankos ir valdymo tikslais, dalis.
                     
                  2.   „InvestEU“ portalo valdymas
            „InvestEU“ portalą valdo Komisija. „InvestEU“ portalo turinį kuria projektų vykdytojai, t. y. privačiojo ir viešojo sektorių juridiniai asmenys. Portalas gali būti remiamas tiksliniais renginiais.
            Projektų vykdytojai ir kiti registruoti svetainės naudotojai gali dalyvauti „InvestEU“ portale sutikę su nuostatomis ir sąlygomis, kuriomis siekiama užtikrinti iš projektų vykdytojų gautos paskelbtos informacijos kokybę ir kartu aiškiai nustatyta, kad Komisija negarantuoja paskelbtos informacijos tikslumo ir negali būti laikoma atsakinga už bet kokias pretenzijas, susijusias su projekto paskelbimu.
            Atsakomybės ribojimo pareiškime svetainės naudotojai įspėjami, kad Komisija negali garantuoti paskelbtos informacijos tikslumo ir kad potencialūs investuotojai patys turi atlikti įprastą išsamų patikrinimą, be kita ko, finansinių aspektų ir bet kokių kitų aspektų, kurie yra svarbūs jiems priimant sprendimą dėl investavimo į projektą.
            Pateikiama nacionalinio lygmens viešųjų konsultavimo paslaugų apžvalga. 2 straipsnyje nustatytas sąlygas atitinkančius projektus Komisija perduoda atitinkamiems „InvestEU“ įgyvendinantiems partneriams. Atitinkamais atvejais, kai vykdoma konsultacijų iniciatyva, Komisija tokius projektus perduoda ir „InvestEU“ konsultacijų centrui.
            3.   Projektų atranka
            Projektus atrenka Komisijos tarnybos remdamosi 2 straipsnyje nustatytais priėmimo kriterijais. Kai kurie techniniai tvirtinimo proceso aspektai, pavyzdžiui, projekto vykdytojų tapatybės patikrinimas, gali būti perduoti vykdyti rangos pagrindu trečiosioms šalims. Valstybės narės raginamos paskirti vieną ar daugiau kontaktinių punktų, kurie tikrintų faktinį ir tiesioginį poveikį saugumui turinčius projektus, visų pirma kosmoso, gynybos ir kibernetinio saugumo sektoriuose. Prireikus informacijos ieškoma ankstyvojo nustatymo ir draudimo dalyvauti procedūroje sistemoje (EDES).
            Projekto vykdytojų pateikta informacija neskelbiama, jei ji yra netiksli arba jei projektas neatitinka 2 straipsnyje nustatytų reikalavimų.
            Jei projekto vykdytojas informacijos apie projektą neatnaujina trejus metus, ji iš „InvestEU“ portalo pašalinama.